พม. จับมือทุกภาคส่วนดูแลกลุ่มคนไร้บ้าน คนไร้ที่พึ่ง พัฒนาศักยภาพ สร้างโอกาสเข้าถึงสิทธิสวัสดิการของรัฐ
นายอนุกูล  ปีดแก้ว ปลัดกระทรวงพัฒนาสังคมและความมั่นคงของมนุษย์ กล่าวถึงกลไกการดูแลกลุ่มคนไร้บ้าน คนเร่ร่อน ว่า ได้มอบหมายให้กรมพัฒนาสังคมและสวัสดิการใช้กลไกศูนย์คุ้มครองคนไร้ที่พึ่งทั่วประเทศสำรวจคนไร้บ้าน คนเร่ร่อน รวมถึงบูรณาการร่วมกับภาคีเครือข่ายทุกภาคส่วน เพื่อจัดบริการที่หลากหลายในการรองรับกับสภาพปัญหาและความต้องการ ซึ่งส่วนใหญ่ร้อยละ 62 ของกลุ่มคนไร้บ้าน คนเร่ร่อน มีภาวะทางจิตเวช กระทรวง พม. จึงทำงานร่วมกับกรมสุขภาพจิต หาแนวทางแก้ไขปัญหากลุ่มเปราะบางจิตเวชทั้งระบบ เพื่อดูแลฟื้นฟูกลุ่มเปราะบางจิตเวช ให้สามารถกลับคืนสู่สังคมได้ และไม่เป็นภาระพึ่งพิง ส่วนกระบวนการทำงานนั้น กระทรวงการพัฒนาสังคมและความมั่นคงของมนุษย์จะทำการคัดกรองแยกมิติการดูแลกลุ่มคนเหล่านี้ ไม่ว่าจะเป็นมิติผู้สูงอายุ มิติความพิการ มีกฎหมายและระบบสวัสดิการรองรับแตกต่างกัน เพื่อให้การคุ้มครองสิทธิเกิดขึ้นกับทุกกลุ่ม ซึ่งคนไร้บ้านจะได้รับสิทธิและโอกาสที่เท่าเทียมกับทุกคน มีสิทธิเข้าถึงการทำงาน และบริการภาครัฐนอกจากนี้ กระทรวง พม. โดยกรมพัฒนาสังคมและสวัสดิการ ได้จัดจุดบริการเชิงรุกในพื้นที่ เพื่อเป็นจุดประสานงานคนไร้บ้าน เป็นจุดบริการที่เป็นมิตร ให้บริการทำบัตรประชาชน จัดหางาน ขึ้นทะเบียนคนพิการและผู้สูงอายุ เพื่อรับสิทธิสวัสดิการต่างๆ บริการส่งกลับภูมิลำเนา และบริการตัดผม เป็นต้น